
Bucureşti, 25 august 2010

COMUNICAT DE PRESĂ
Cod de conduită în mediul online – sprijinit de societatea civilă

Reprezentanţii organizaţiilor neguvernamentale, Patriarhiei Române, furnizorilor de servicii de comunicaţii şi ai sindicatelor din învăţământ, prezenţi astăzi la dezbaterea privind necesitatea adoptării Codului de conduită în mediul online, au afirmat că sprijină în unanimitate demersul grupului de iniţiativă, care propune adoptarea unui Cod de conduită în mediul online. Mai mult, o parte dintre invitaţi au subliniat că adoptarea Codului de conduită ar trebui să fie un prim pas spre educare şi au propus chiar reglementarea formelor de manifestare în mediul online.

Grupul de iniţiativă este format din senatorii: Lia Olguţa Vasilescu (PSD) şi Mihaela Popa (PD-L), deputaţii: Cristina Ancuţa Pocora (PNL), Alina Gorghiu (PNL), Carmen Moldovan (PSD), Oana Mizil (PSD) şi fostul deputat Lavinia Şandru (PIN). 


Aşa cum a reieşit şi din dezbateri, grupul de iniţiativă pledează pentru introducerea Regulii bunului-simţ pe platformele online, prin formularea unui Cod de conduită, agreat de comun acord, la care administratorii site-urilor pot adera.


Participanţii au subliniat beneficiile utilizării Internetului, faptul că lumea virtuală constituie viitorul în comunicaţii şi că tot mai multe persoane devin actori ai acesteia. De asemenea, au fost menţionate pericolele la care sunt supuse categoriile vulnerabile, în mod special copiii, care trebuie protejaţi de limbajul licenţios şi de manifestările violente, xenofobe, discriminatorii, întâlnite pe site-urile media, ale instituţiilor de stat şi private sau pe bloguri. Administratorii platformelor de Internet şi reprezentanţii serviciilor de comunicaţii au menţionat că există soluţii pentru filtrarea materialelor care conţin limbaj injurios şi că acestea pot fi aplicate. Domniile lor au subliniat că trebuie să existe voinţă pentru ca regula bunui-simţ să fie respectată.


De asemenea, invitaţii la dezbatere au declarat că o mare importanţă o are educaţia primită în familie, în şcoală, subliniind importanţa reperelor morale care trebuie să ghideze viaţa copiilor. Şcoala, mediul educaţional instituţionalizat sunt cele care trebuie să acţioneze pentru ca minorii să discearnă între bine şi rău.


La discuţii au participat reprezentanţii Federaţiei Sindicatelor Independente din Învăţământ „Spiru Haret”, Federaţiei Educaţiei Naţionale, Federaţiei Sindicatelor Libere din Învăţământ,  Asociaţiei Naţionale a Internet Service Providerilor din România (ANISP), Salvaţi Copiii, Patriarhiei Române, Asocieţiei „M.A.M.E.”, „Mami.ro”, Fundaţiei „Căminul Filip”, Centrului Român pentru Copii Dispăruţi şi Exploataţi Sexual, „Avocatnet.ro”, Federaţiei Organizaţiilor Neguvernamentale pentru Copii.


Seria consultărilor pe subiectul menţionat va continua cu o dezbatere la care vor fi invitaţi reprezentanţii mass-media, ai site-urilor profesionale, ai furnizorilor de servicii de comunicaţii şi ai blogurilor.

Vă prezentăm, integral, Expunerea de motive şi principiile care stau la baza Codului de conduită în mediul online:

Situaţia de fapt

· Platforma digitală (Internetul) începe să devină principala sursă de informare şi documentare a cetăţenilor. Evoluţia Internetului a devenit un instrument tot mai des folosit pentru dezbaterile politice, un instrument esenţial pentru exercitarea libertăţii de exprimare şi pentru dezvoltarea activităţilor de afaceri;

· Consumatorii de informaţie online au acces la o gamă largă de materiale, mergând de la jurnalism de înaltă calitate până la programe de divertisment;

· Blogurile reprezintă un mijloc de exprimare folosit din ce în ce mai mult atât de profesioniştii mass-media, cât şi de politicieni şi alte categorii socio-profesionale sau persoane private, iar statutul autorilor şi editorilor, inclusiv cel juridic, nu este stabilit şi nici indicat în mod clar cititorilor acestora, ceea ce duce la incertitudini referitor la imparţialitate, protejarea surselor, stabilirea responsabilităţii în cazul unui litigiu;

· Internetul, prin libertatea pe care o pune la dispoziţie poate fi folosit, printre altele, sub protecţia anonimatului, pentru transmiterea mesajelor denigratoare, violente, a informaţiilor false, a materialelor trucate (fără a se specifica explicit acest lucru) ; pentru atacuri la persoană fără ca aceasta să aibă posibilitatea dreptului la replică, pentru campaniile de recrutare pentru cauze care pot leza drepturile fundamentale ale omului, pentru comiterea unor infracţiuni economice;

· Copiii constituie un grup deosebit de vulnerabil în faţa avalanşei informaţionale din mediul online. Conform statisticilor, a scăzut de la an la an vârsta copiiilor care au acces la Internet, lumea virtuală devenind sursa principală de informare şi documentare. În condiţiile în care inclusiv site-urile media, blogurile, alte site-uri ale unor instituţii publice permit postarea de comentarii denigratoare, injurioase, folosirea unui limbaj licenţios, educaţia copiiilor poate fi grav perturbată, cu efecte pe termen lung;  


Ce propunem

· Trebuie precizat din start că, prin demersul nostru, nu dorim îngrădirea dreptului la liberă exprimare a utilizatorilor Internetului sau reglementarea în termeni legislativi a activităţii online. De asemenea, nu urmărim limitarea, sub nicio formă, a independenţei editoriale şi jurnalistice;

· Dorim să tragem un semnal de alarmă asupra unui fenomen cu efecte negative asupra copiilor/tinerilor prin expunerea acestora la un mediu nociv, creat de lipsa bunului-simţ a unor utilizatori ai Internetului;

· Atât noi, iniţiatorii, cât şi cei care vor adera la această platformă de lucru, nu condamnăm critica, opiniile contrare, comentariile negative, diversitatea punctelor de vedere. Din contră, ne asumăm statutul de personalităţi publice, supuse atenţiei mass-media şi a opiniei publice precum şi faptul că delimitarea dintre viaţa profesională şi cea privată nu este foarte strictă;

· Toţi actorii implicaţi şi activi pe Internet ar trebui să-şi asume responsabilităţile ce le revin şi care pot fi similare cu cele convenite deja la nivelul Uniunii Europene;

· Propunem o regulă de bun-simţ, aceea ca fiecare administrator de site să utilizeze un filtru care să blocheze publicarea acelor texte cu un conţinut injurios. Comentariile negative pot fi exprimate şi fără a fi folosite cuvinte/expresii care nu se găsesc în dicţionarul limbii române;

· Nimeni nu este obligat să respecte regula bunului-simţ. Este însă responsabilitatea fiecărui administrator să ofere publicului, şi în special copiiilor şi tinerilor, platforme informaţionale, de divertisment şi de dezbateri constructive, corecte, şi prin utilizarea unui limbaj adecvat. Această responsabilitate poate fi asumată sau nu;

· Propunem adoptarea unui Cod de conduită în mediul virtual, care să conţină cerinţa respectării de către adminsitratori a Regulii de bun-simţ în mediul online;

· Principiile care ar trebui să stea la baza acestei reguli sunt bazate pe asumarea responsabilităţii celor care aderă la acest Cod că vor oferi un mediu civilizat de exprimare/manifestare;

· Propunem discutarea posibilităţilor de clarificare a situaţiei statutului juridic şi de altă natură a blogurilor şi etichetarea voluntară a acestora, în funcţie de responsabilităţile şi interesele profesionale şi financiare ale autorilor şi editorilor lor;

